SKRIFTLIG FORESPØRGSEL E-4136/00

af Chris Davies (ELDR) til Kommissionen

(16. januar 2001)

Om: 28. tilpasning til den tekniske udvikling af direktivet om farlige stoffer (67/548/EØF)

I udkastet til 28. tilpasning til den tekniske udvikling af direktivet om farlige stoffer (67/548/EØF)(1) foreslås trichlorethylen klassificeret som kræftfremkaldende stof under kategori 2 i stedet for som nu under kategori 3.

Er Kommissionen efter omfattende undersøgelser af flere tusinde mennesker overbevist om, at der findes en årsagssammenhæng mellem eksponering for trichlorethylen og øget cancer?

Industrien anfører, at kriterierne i de indledende bestemmelser i EU-vejledningen om etikettering, hvoraf det fremgår, at der skal tages hensyn til normale vilkår for håndtering og brug, ikke er anvendt, og at i de to epidemiologiske undersøgelser, som er foretaget, skyldtes de eksponeringssituationer, der formodes at have fremkaldt cancer i Tyskland, unormalt høje trichlorethylenniveauer, som langt overstiger normale erhvervsmæssige eksponeringsstandarder. Industrien hævder yderligere, at forbedret praksis inden for eksponeringsgrænserne vil beskytte arbejdstagerne mod farerne ved trichlorethylen.

Hvad er Kommissionens svar på disse argumenter?

(1) EFT L 196 af 16.8.1967, s. 1.

Svar afgivet på Kommissionens vegne af Margot Wallström

(5. marts 2001)

Klassificeringen af trichlorethylen er for tiden til behandling inden for rammerne af forordning (EØF) 793/93 om vurdering af og kontrol med risikoen ved eksisterende stoffer(1) og direktiv 67/548/EØF om klassificering og etikettering af farlige stoffer. Det Europæiske Kemikaliekontor (ECB) i Ispra (Italien) yder teknisk og videnskabelig støtte hertil ved at høre medlemsstaterne og industrien i arbejdsgruppen Carcinogenicitet, mutagenicitet og reproduktionstoksicitet (CMR). Vanskelige tilfælde, som f.eks. trichlorethylen, henvises til den såkaldte specialiserede ekspertgruppe, som består af uafhængige eksperter fra alle medlemsstaterne.

I den specialiserede ekspertgruppe gennemgås forslagene om klassificering af kemikalier alene ud fra videnskabelige kriterier. I det foreliggende tilfælde anbefalede de specialiserede eksperter på deres møde den 30.-31. marts 2000 klassificering som carcinogen i kategori 2 (R45). CMR-arbejdsgruppen bestående af eksperter fra medlemsstaterne støttede næsten enstemmigt denne klassificering på deres møde den 9.-12. maj 2000. Denne konklusion er nået efter flere års udførlige analyser af den samlede videnskabelige dokumentation, herunder de nævnte epidemiologiske undersøgelser. Kommissionen vil gerne fremhæve, at man har foreslået klassificering som carcinogen i kategori 2 (primært baseret på dyreforsøg) og ikke som carcinogen i kategori 1 (baseret på epidemiologiske data).

Kommissionen vil endvidere understrege, at denne klassificering ikke automatisk fører til begrænsning af markedsføring og anvendelse. Kommissionen vil dog undersøge muligheden for begrænsning af markedsføring eller anvendelse i medfør af direktiv 76/769/EØF om indbyrdes tilnærmelse af medlemsstaternes love og administrative bestemmelser om begrænsning af markedsføring og anvendelse af visse farlige stoffer og præparater(2). Kommissionen vil, efter den normale praksis for stoffer, der er klassificeret som CMR i kategori 1 eller 2, nøje undersøge, om det vil være hensigtsmæssigt at forbyde markedsføring af trichlorethylen til forbrugerne. I forbindelse med vedtagelsen af direktiv 94/60/EØF (14. ændring til 76/769/EØF)(3) afgav Kommissionen endvidere tilsagn om, at den ville vise trichlorethylen og andre chlorerede opløsningsmidler særlig opmærksomhed. Inden Kommissionen fremsætter forslag i denne retning, vil den i samråd med industrien og andre interesserede parter undersøge de mulige fordele og ulemper ved begrænsning af markedsføring og anvendelse.

(1) EFT L 84 af 5.4.1993.

(2) EFT L 262 af 27.9.1976.

(3) EFT L 365 af 31.12.1994.